2020. gada . oktobrī Noteikumi Nr.

Rīgā (prot. Nr.            . §)

**Pārtikas un veterinārā dienesta nolikums**

Izdoti saskaņā ar

Valsts pārvaldes iekārtas likuma

[16. panta](https://m.likumi.lv/ta/id/63545-valsts-parvaldes-iekartas-likums#p16) pirmo daļu

**I. Vispārīgie jautājumi**

1. Pārtikas un veterinārais dienests (turpmāk — dienests) ir zemkopības ministra pārraudzībā esoša tiešās pārvaldes iestāde.

2. Dienesta darbības mērķis ir nodrošināt patērētājiem nekaitīgas un kvalitatīvas pārtikas, saskarei ar pārtiku paredzēto materiālu un izstrādājumu, dzīvnieku, dzīvnieku reproduktīvo produktu, dzīvnieku barības, dzīvnieku izcelsmes blakusproduktu, kas nav paredzēti cilvēku patēriņam, un veterināro zāļu kvalificētu un efektīvu valsts uzraudzību un apriti, kā arī dzīvnieku veselības, aizsardzības un labturības, ciltsdarba, nepārtikas preču drošuma un fitosanitāro robežkontroles prasību ievērošanu.

**II. Dienesta funkcijas, uzdevumi un kompetence**

3. Dienesta funkcijas ir organizēt un īstenot uz riska analīzi balstītu valsts uzraudzību, oficiālo kontroli un citas kontroles darbības šādās jomās:

3.1. pārtikas un saskarei ar pārtiku paredzēto materiālu un izstrādājumu aprite;

3.2. dzīvnieku barības aprite;

3.3. dzīvnieku izcelsmes blakusproduktu, kas nav paredzēti cilvēku patēriņam, aprite;

3.4. veterināro zāļu aprite;

3.5. dzīvnieku veselība, aizsardzība, labturība un ciltsdarbs;

3.6. dzīvnieku un preču robežkontrole.

4. Lai izpildītu šo noteikumu 3. punktā noteiktās funkcijas, dienests veic šādus uzdevumus:

4.1. reģistrē un atzīst pārtikas uzņēmumus, saskarei ar pārtiku paredzēto materiālu un izstrādājumu ražošanas, pārstrādes un izplatīšanas uzņēmumus, dzīvnieku barības apritē iesaistītos uzņēmumus un veterinārajai uzraudzībai un kontrolei pakļautos objektus un personas;

4.2. uzrauga un kontrolē šo noteikumu 4.1. apakšpunktā minētos uzņēmumus, objektus, personas un to darbības procesus;

4.3. apstiprina bioloģiskās lauksaimniecības kontroles institūciju atbilstību un uzrauga to darbību;

4.4. atzīst un uzrauga to laboratoriju darbību, kas veic svaigpiena kvalitātes laboratoriskos izmeklējumus un *Trichinella spp.* izmeklēšanu kautuvēs;

4.5. kontrolē ciltsdarbā iesaistīto personu, komersantu un organizāciju darbību;

4.6. reģistrē uztura bagātinātājus un Eiropas Parlamenta un Padomes 2013. gada 12. jūnija Regulā (ES) Nr. 609/2013 par zīdaiņiem un maziem bērniem paredzētu pārtiku, īpašiem medicīniskiem nolūkiem paredzētu pārtiku un par pilnīgiem uztura aizstājējiem svara kontrolei, un ar ko atceļ Padomes direktīvu 92/52/EEK, Komisijas direktīvas 96/8/EK, 1999/21/EK, 2006/125/EK un 2006/141/EK, Eiropas Parlamenta un Padomes direktīvu 2009/39/EK un Komisijas regulas (EK) Nr. 41/2009 un (EK) Nr. 953/2009 (Dokuments attiecas uz EEZ) noteiktos pārtikas produktus;

4.7. izsniedz atļaujas dabīgā minerālūdens izplatīšanai;

4.8. novērtē un reģistrē veterinārās zāles;

4.9. izvērtē pieteikumus produktu reģistrācijai lauksaimniecības un pārtikas produktu aizsargātu ģeogrāfiskās izcelsmes norāžu, aizsargātu cilmes vietas nosaukumu un garantēto tradicionālo īpatnību reģistros;

4.10. izvērtē pārtikas atbilstību jaunās pārtikas kategorijai;

4.11. sagatavo un izsniedz normatīvajos aktos noteiktās atļaujas, sertifikātus un apliecinājumus šo noteikumu 3. punktā noteiktajās jomās;

4.12. kontrolē pārtikas produktus visos to aprites posmos, kā arī par pārtikas produktiem sniegto informāciju, tostarp marķējumu, un novērtē pārtikas produktu atbilstību tirdzniecības standartiem;

4.13. uzrauga un kontrolē saskarei ar pārtiku paredzētos materiālus un izstrādājumus visos to aprites posmos;

4.14. kontrolē normatīvajos aktos noteikto pesticīdu atlieku esamību dzīvnieku izcelsmes, augu izcelsmes pārtikas produktos un ūdenī;

4.15. organizē un koordinē normatīvajos aktos noteikto dzīvnieku infekcijas slimību profilakses un apkarošanas pasākumus;

4.16. kontrolē dzīvnieku barību visos tās aprites posmos;

4.17. uzrauga un kontrolē ģenētiski modificētās pārtikas, dzīvnieku barības un dzīvnieku apriti;

4.18. novērtē veterināro zāļu labas ražošanas prakses atbilstību, uzrauga to ražošanu un izplatīšanu un kontrolē kvalitāti, kā arī vāc, apkopo un analizē informāciju veterināro zāļu aprites jomā;

4.19. uzrauga veterināro zāļu lietošanu un cilvēkiem paredzēto zāļu lietošanu dzīvniekiem;

4.20. kontrolē normatīvajos aktos noteikto vielu un to atliekvielu esamību dzīvniekos, dzīvnieku izcelsmes produktos, dzīvnieku barībā un ūdenī;

4.21. uzraugaun kontrolē nebrīvē audzētu dzīvnieku, tostarp izmēģinājumu dzīvnieku, aizsardzības un labturības prasību ievērošanu, bet attiecībā uz mājas (istabas) dzīvniekiem — labturības prasību ievērošanu tikai valsts veterinārās uzraudzības objektos un gadījumos, kad ir aizdomas vai sūdzības par normatīvo aktu pārkāpumiem;

4.22. nodrošina valsts uzraudzību un kontroli robežkontroles punktos, kā arī brīvajās zonās un muitas noliktavās veterinārajai kontrolei pakļauto dzīvnieku, preču ievešanai, izvešanai un pārvadāšanai tranzītā. Robežkontroles punktos kontrolē pārtikas produktu, tādas dzīvnieku barības, kura nav dzīvnieku izcelsmes, un nepārtikas preču ievešanu, fitosanitārajai kontrolei pakļauto augu, augu produktu un citu objektu ievešanu un pārvadāšanu tranzītā;

4.23. vizē inspekcijas sertifikātu bioloģiskās ražošanas produktu importam Eiropas Savienībā;

4.24. īsteno pārtikas kvalitātes shēmu kontroli un uzraudzības pasākumus, tostarp sertificē pārtikas kvalitātes shēmas produktus;

4.25. kontrolē biocīdus un apstrādātus izstrādājumus pārtikas aprites un veterinārajā jomā;

4.26. kontrolē atsevišķām patērētāju grupām noteikto uztura normu ievērošanu;

4.27. īstenojot valsts uzraudzību un kontroli, ņem paraugus un nosūta tos uz laboratoriskajiem un diagnostiskajiem izmeklējumiem;

4.28. iesaistās Ātrās brīdināšanas sistēmaspārtikas un barības jomā (*RASFF*) darbībā;

4.29. organizē un īsteno pasākumus kopīgā tirgus organizācijas pasākumu administrēšanas jomā, ievieš administratīvo un tehniskās vadības sistēmu, lai ņemtu paraugus un nosūtītu tos uz laboratorijām Eiropas Savienības kopējās lauksaimniecības politikas pasākumu piemērošanā noteikto produktu pārbaudēm;

4.30. sniedz Lauku atbalsta dienestam valsts un Eiropas Savienības atbalsta administrēšanai nepieciešamo informāciju;

4.31. izveido, aktualizē un uztur uzraudzībā esošo objektu, pārtikas produktu, veterināro zāļu, sertifikātu, atļauju un apliecinājumu reģistrus, sarakstus un datubāzes;

4.32. piedalās Eiropas Komisijas un Eiropas Savienības Padomes darba grupu un komiteju sanāksmēs dienesta kompetencē esošajās jomās;

4.33. sagatavo un iesniedz Eiropas Savienības institūcijās normatīvajos aktos noteikto informāciju;

4.34. atbilstoši kompetencei sniedz konsultācijas un informē sabiedrību par normatīvo aktu īstenošanu šo noteikumu 3. punktā noteiktajās jomās;

4.35. pilda citus normatīvajos aktos noteiktos uzdevumus.

5. Dienests atbilstoši savai kompetencei ir tiesīgs:

5.1. sagatavot un normatīvajos aktos noteiktajā kārtībā iesniegt priekšlikumus par dienesta uzdevumu izpildei nepieciešamo finansējumu no valsts budžeta;

5.2. sagatavot un iesniegt Zemkopības ministrijā priekšlikumus par veicamajiem pasākumiem dienesta kompetencē esošajās jomās;

5.3. pieprasīt un bez maksas saņemt no valsts un pašvaldību iestādēm, kā arī — ārējos normatīvajos aktos noteiktajos gadījumos — no privātpersonām dienesta uzdevumu izpildei nepieciešamo informāciju un dokumentus;

5.4. iesaistīt ministriju un citu institūciju pārstāvjus nekaitīgas un kvalitatīvas pārtikas, saskarei ar pārtiku paredzēto materiālu un izstrādājumu, veterināro zāļu un dzīvnieku barības aprites, kā arī dzīvnieku veselības, aizsardzības un labturības jautājumu risināšanā;

5.5. sadarboties ar valsts pārvaldes iestādēm, nevalstiskajām organizācijām, kā arī citiem sabiedrības pārstāvjiem, starptautiskajām institūcijām un organizācijām, to pārstāvjiem un ekspertiem, tostarp atbilstoši kompetencei slēgt sadarbības līgumus ar ārvalstu iestādēm, starpvalstu vai starptautiskajām organizācijām;

5.6. īstenot citas normatīvajos aktos noteiktās tiesības.

**III. Dienesta darbības tiesiskuma nodrošināšana un pārskatu sniegšana**

6. Dienesta darbības tiesiskumu nodrošina dienesta ģenerāldirektors. Dienesta ģenerāldirektors izveido dienesta iekšējās kontroles un lēmumu pārbaudes sistēmu.

7. Dienesta ģenerāldirektoram ir tiesības atcelt dienesta amatpersonu prettiesiskus lēmumus un iekšējos normatīvos aktus.

8. Dienesta amatpersonu izdotos administratīvos aktus un faktisko rīcību var apstrīdēt un pārsūdzēt saskaņā ar Administratīvā procesa likumu šādā kārtībā:

8.1. struktūrvienības amatpersonas izdotos administratīvos aktus vai faktisko rīcību var apstrīdēt, iesniedzot attiecīgu iesniegumu dienesta ģenerāldirektoram. Dienesta ģenerāldirektora lēmumu var pārsūdzēt tiesā;

8.2. dienesta ģenerāldirektora izdotos administratīvos aktus (izņemot šo noteikumu 8.1. apakšpunktā minēto lēmumu) vai faktisko rīcību var apstrīdēt Zemkopības ministrijā. Ministrijas lēmumu var pārsūdzēt tiesā.

9. Lēmumus administratīvo pārkāpumu lietā saskaņā ar Administratīvās atbildības likumu var pārsūdzēt šādā kārtībā:

9.1. valsts inspektora pieņemtos lēmumus pārsūdz vecākajam inspektoram. Vecākā inspektora pieņemtos lēmumus pārsūdz tiesā;

9.2. vecākā inspektora pieņemtos lēmumus pārsūdz dienesta ģenerāldirektoram. Dienesta ģenerāldirektora pieņemtos lēmumus pārsūdz tiesā.

10. Dienests sagatavo pārskatu par budžeta līdzekļu izlietojumu un publisko gada pārskatu. Dienesta ģenerāldirektors ne retāk kā reizi gadā iesniedz zemkopības minis­tram dienesta darbības pārskatu. Zemkopības ministrs jebkurā laikā var pieprasīt iesniegt dienesta darbības pārskatu.

**IV. Noslēguma jautājums**

11. Atzīt par spēku zaudējušiem Ministru kabineta 2005. gada 22. februāra noteikumus Nr. 142 "Pārtikas un veterinārā dienesta nolikums" (Latvijas Vēstnesis, 2005, 33., 210. nr.; 2010, 115., 200. nr.; 2015, 31. nr.; 2017., 249. nr.).

Ministru prezidents A. K. Kariņš

Zemkopības ministrs K. Gerhards